U-I-295/08
Natisni
Opravilna št.:
U-I-295/08
Datum odločitve:
28. 1. 2009
ECLI:
ECLI:SI:USRS:2009:U.I.295.08
Akt:
Odlok o spremembah in dopolnitvah Odloka o prostorskih ureditvenih pogojih za Občino Kranjska Gora (Uradni list RS, št. 111/08)
Izrek:
Pobuda za začetek postopka za oceno ustavnosti in zakonitosti Odloka o spremembah in dopolnitvah Odloka o prostorskih ureditvenih pogojih za Občino Kranjska Gora (Uradni list RS, št. 111/08) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Andrej Žemva, Gozd Martuljek in drugi
Datum vloge:
5. 12. 2008
Vrsta odločitve:
sklep
Vrsta rešitve:
zavrženje
Dokument:
US28532
Dokument v PDF obliki:
U-I-295-08.pdf
77 KB
Prenesite datoteko
U-I-295/08-5
28. 1. 2009
SKLEP
Ustavno sodišče je v postopku za preizkus pobude Andreja Žemve, Gozd Martuljek, Bogomirja Koširja, Kranjska Gora, in Marinke Puc Koplan, Mojstrana, na seji 28. januarja 2009
sklenilo:
Pobuda za začetek postopka za oceno ustavnosti in zakonitosti Odloka o spremembah in dopolnitvah Odloka o prostorskih ureditvenih pogojih za Občino Kranjska Gora (Uradni list RS, št. 111/08) se zavrže.
Obrazložitev
1. Pobudniki kot občinski svetniki izpodbijajo Odlok o spremembah in dopolnitvah Odloka o prostorskih ureditvenih pogojih za Občino Kranjska Gora (v nadaljevanju Odlok o PUP) v delu, ki ureja hotel Špik, hotel Kompas in igralnico Zagmajnica. Občina naj bi že po izvedeni javni razgrnitvi in javni obravnavi vsebinsko spremenila Odlok. Navajajo, da je izpodbijani akt v neskladju z Ustavo in z Zakonom o prostorskem načrtovanju (Uradni list RS, št. 33/07 – ZPNačrt).
2. V skladu z drugim odstavkom 162. člena Ustave lahko vsakdo da pobudo za začetek postopka pred Ustavnim sodiščem, če izkaže svoj pravni interes. Drugi odstavek 24. člena Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS) določa, da je pravni interes za vložitev pobude podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Po ustaljeni ustavnosodni presoji mora biti pravni interes neposreden in konkreten, morebitna ugoditev pobudnikovemu predlogu mora privesti do izboljšanja njegovega pravnega položaja.
3. Občinski svetnik lahko izpodbija predpis Občinskega sveta le, če izkaže, da predpis neposredno posega v njegov pravni položaj, ki mu gre kot občinskemu svetniku. Tega pa pobudniki za izpodbijani predpis ne izkažejo. Interes pobudnikov je splošen interes, to je interes vseh državljanov, in ga ni mogoče šteti za njihov lastni neposredni interes. Zgolj dejstvo, da se pobudniki ne strinjajo z izpodbijanim predpisom za uveljavitev pravnega interesa, ne zadošča.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: podpredsednik dr. Ciril Ribičič ter sodnice in sodniki mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar in Jan Zobec. Sklep je sprejelo soglasno.
Ciril Ribičič
Podpredsednik